শান্তিপূর্ণ আন্দোলন চলবে: কারামুক্ত হয়ে মির্জা ফখরুল
বাংলাদেশ জাতীয়তাবাদী দলের (বিএনপি) মহাসচিব মির্জা ফখরুল ইসলাম আলমগীর বলেছেন, 'বাংলাদেশে ভোটের অধিকার, গণতন্ত্রের অধিকারের জন্য মানুষ সংগ্রাম করছে। আমরা জনগণের বিজয় না হওয়া পর্যন্ত শান্তিপূর্ণ আন্দোলন চালিয়ে যাব।'
আজ বৃহস্পতিবার বিকেল ৩টা ৩৫ মিনিটে কেরানীগঞ্জ কেন্দ্রীয় কারাগার থেকে মুক্তি পান মির্জা ফখরুল।
জামিনে কারামুক্ত হয়ে তিনি বলেন, 'চলমান আন্দোলনে বাংলাদেশের জনগণ জয়ী হবে।'
'৭ জানুয়ারির একপক্ষীয় নির্বাচন করে সরকারই ক্ষতিগ্রস্ত হয়েছে' দাবি করে তিনি বলেন, 'এতে বিএনপির কোনো ক্ষতি হয়নি, আন্দোলনের কোনো ক্ষতি হয়নি। আমরা ভোটের অধিকার ফিরিয়ে আনার আন্দোলন চালিয়ে যাব।'
একই সময়ে কারামুক্ত হয়ে বিএনপির স্থায়ী কমিটির সদস্য আমির খসরু মাহমুদ চৌধুরী বলেন, 'বাংলাদেশের মানুষ গণতন্ত্রের পক্ষে রায় দিয়েছে। গণতন্ত্র পুনরুদ্ধারের আন্দোলন সফল না হওয়া পর্যন্ত বাংলাদেশের মানুষকে সঙ্গে নিয়ে আমাদের আন্দোলন অব্যাহত থাকবে।'
তিনি বলেন, 'বাংলাদেশের মানুষ নির্বাচনে গণতন্ত্রের পক্ষে রায় দিয়েছে। তারা (আওয়ামী লীগ) আজকে ক্ষমতা দখল করেও পরাজিত হয়েছে। যারা অবৈধভাবে ক্ষমতা দখল করেছে, তাদের থেকে ক্ষমতা ফিরিয়ে জনগণকে দিতে হবে। তারা বাংলাদেশের মানুষের অধিকার কেড়ে নিয়ে, জোর করে নির্বাচনের মাধ্যমে ক্ষমতা দখল করেছে। দেশের মানুষ তাদেরকে (আওয়ামী লীগ) প্রত্যাখ্যান করেছে। তারা নৈতিকভাবে পরাজিত হয়েছে নির্বাচনে।'
বিএনপি নেতাদের 'অন্যায়ভাবে' জেলে রাখা হয়েছে দাবি করে তিনি আরও বলেন, 'বিএনপিসহ গণতন্ত্রকামী সব দলের মনোবল অটুট আছে শক্ত আছে।'

বাংলাদেশ জাতীয়তাবাদী দলের (বিএনপি) মহাসচিব মির্জা ফখরুল ইসলাম আলমগীর বলেছেন, 'বাংলাদেশে ভোটের অধিকার, গণতন্ত্রের অধিকারের জন্য মানুষ সংগ্রাম করছে। আমরা জনগণের বিজয় না হওয়া পর্যন্ত শান্তিপূর্ণ আন্দোলন চালিয়ে যাব।'